Kehilangan dua bekas pemain dirasai
KEHILANGAN dua bekas pemain bola sepak dari Kampung Tanam yang meninggal dunia baru-baru ini amat dirasai oleh rakan-rakan seperjuangan. Mereka adalah seorang guru, Alvin Chelan yang maut apabila dipanah petir dalam perjalanan pulang dari sekolah rendah di Batang Igan dan Maja Jeraie  meninggal dunia ketika di kebun pada petengahan tahun ini. Pasukan terakhir diwakili kedua-dua mendiang  ialah pasukan Tanam FC yang menyertai Kejohanan Piala Parlimen Mukah 2020 yang bermula Februari dan berakhir pada 10 Oktober lalu. Kejohanan yang bermula 16 Februari dan disertai oleh 21 Pasukan dari Dalat, Balingian, Mukah dan rumah panjang berkenaan ditangguh selama enam bulan berikutan Perintah Kawalan Pergerakan (PKP) pada Mac dan disambung semula pada 19 September lalu. Sumbangan kedua-dua pemain itu terhadap bola sepak tempatan mendapat pengiktirafan Persatuan Bola Sepak Bahagian Mukah (MuFA) pada Majlis Makan Malam yang diadakan di Dewan Suarah Mesra Mukah baru-baru ini. Pada majlis itu, sumbangan khairat kematian dari MuFA dan hasil kutipan meja yang disampaikan Timbalan Menteri di Jabatan Perdana Menteri(Hal Ehwal Sabah dan Sarawak) merangkap Ahli Parlimen Mukah, Dato Hanifah Hajar Taib. Manakala, Pengerusi Kelab Futsal Daerah Dalat  Daniel Francis Xavier menerima bagi pihak kedua-kedua keluarga mendiang . Ketika ditemui Daniel mengucapkan terima kasih kepada MuFA dan Hanifah serta mereka yang menyumbang pada malam tersebut. “Pasukan dari Kampung Tanam sentiasa menyokong dan menyertai pertandingan yang dianjurkan MuFA selama ini walaupun belum pernah masuk final. Terima kasih kepada MuFA, Dato Hanifah dan semua yang menghulur sumbangan selain penduduk kampung yang sering menyokong  penyertaan kami sebelum ini,” katanya.   Katanya, sumbangan kedua-kedua mendiang terhadap bola sepak tempatan khususnya di Kampung Tanam  adalah tidak ternilai kerana mereka sentiasa menyertai atau mengikuti perkembangan bola sepak setempat. “Justeru, pemergian mereka itu amat dirasai oleh kami semua, bukan hanya permain atau pengikut bola sepak tempatan malah seluruh warga kampung dan mereka yang mengenali kedua-dua mendiang ini,” katanya lagi. Oleh Henry B Siyu 
See author's posts
